
A nyálban lévő szteroid hormonok segíthetnek-e a felső légúti infekciók előrejelzésében futóknál

Kulcsszavak: nem funkcionális túlterhelés; kortizol; felsőlégúti infekció; futás
Bevezetés
A sportolók aktuális fizikai állapotának meghatározására szolgáló eljárások a sporttudományi vizsgálatok egy lényeges kutatási területét képezik. A nyálban található szteroid hormonok mérése nem invazív módon nyújthat információt a fizikai stressz mértékéről. Célkitűzésünk volt amatőr futók körében vizsgálni a nyál szteroidhormon szinteket egy kéthónapos időszakban, illetve azok összefüggéseit a kialakuló felső légúti infekciókkal (URTI), alkalmazhatóságukat a felső légúti fertőzések előrejelzésében.
Anyag és módszer
A vizsgálati személyek (N=23; 39,16±7,89 év) egészséges, középkorú amatőr futók voltak. Egy kéthónapos időszakban vizsgáltuk őket, heti rendszerességgel. A kutatás kezdetén alanyaink részt vettek egy testösszetétel mérésen, majd ezt követően egy maxima futópados terhelést végeztünk. Minden héten az adat- és mintagyűjtés része volt: a 21 kérdéses Wisconsin felső légúti kérdőív kitöltése, és a nyálminta gyűjtés. A nyál szabadhormon koncentrációit ELISA teszt segítségével mértük. A következő statisztikai próbákat végeztük: egyszempontos varianciaanalízis, ismételt méréses ANOVA, diagnosztikai specificitás meghatározása.
Eredmények
PILOT vizsgálatunk során a nyál szteroid hormonjai közül csak a kortizol esetében találtunk szignifikáns különbséget a 8 hét során az egészséges és URTI-n átesett sportolók között. A sportolók közel 40%-ánál fordult elő URTI a kéthónapos vizsgálat során. Az URTI megléte alapján alanyainkat két csoportba soroltuk: egészséges csoport, illetve a beteg csoport (URTI csoport). A két csoport között nem volt szignifikáns különbség antropometriai eredményeikben. Azok az URTI sportolók, akik folyamatos tüneteket mutattak a Wisconsin kérdőív alapján, az ő kortizol szintjük szignifikánsan magasabb volt. Azoknál a sportolóknál, akiknél sikerült meghatározni a nyugalmi kortizol szintet, de betegek lettek a vizsgálati időszakban, náluk megfigyelhető volt, hogy ha 2 hétig legalább 50%-os kortizol szint változás van az egyéni nyál kortizol szinthez képest, akkor alakul ki legtöbbször URTI. A nyál kortizol teszt szenzitivitása 75,0%, míg a specificitása 94,8%-os volt.
Következtetések
Következésképpen állóképességi sportolóknál a nyál kortizol szint folyamatos nyomon követése egyik potenciális eszköze lehet a felső légúti infekciók megelőzésének, megakadályozva így a nem funkcionális túlterhelés és túledzettségi szindróma kialakulását.



